钦定古今图书集成/明伦汇编/闺媛典/第337卷 > 《窦滔妻诗七首》李时勉
## 钦定古今图书集成/明伦汇编/闺媛典/第337卷 > 《窦滔妻诗七首》李时勉

深闺有思妇，惨凄亦何为。容华不自惜，独理《流黄》机。
昔者成匹帛，多裁游子衣。衣新忽变故，恩爱从此衰。
以兹殷勤意，翻作《长恨》辞。

兰𦶜被幽畹，桃李媚春阳。新婚结绸缪，鞶衿散芬芳。
弃置父母欢，婉婉君子旁。白日丽鲜服，朗月澄清光。
矢心以自固，愿为鸳与鸯。

西墅起高台，迢递凭云岑。中有娇艳女，当窗弄清音。
音声荡以肆，居然变古心。鱼目夺明月，谗口销黄金。
不见冀中馌，恻怆《扊扅》吟。
高居拥旌旆，辉映汉江曲。富贵一朝异，窈窕辞别屋。
含笑落日迟，浩歌湘水绿。山川不可逾，安得遥相逐。
佳丽诚足珍，凉薄难见录。

滔滔江汉流，到海不复返。千里得所归，中复厌婉婉。
在昔枉绥授，驾言不辞远。谁知三周御，却道羊肠坂。
芬芳空自持，白日忽已晚。

昧旦不能寐，揽衣起徬徨。织缣与《织素》，谁复知短长。
咫尺组幽思，回还遂成章。缄以戒童御，欲以寄远方。
宛转达苦志，敢期昔所伉。

别久意恒亲，览辞念愈结。巾车适千里，倏忽已超越。
鸣琴谐古调，恩爱感离阔。夙心谅所负，惭叹对明月。
眷言固终始，皓首以相悦。